पश्चिम के कुछ विद्वानों ने भी अद्वैत के ‘जीवन मुक्ति’ सिद्धान्त पर विश्लेषणात्मक ग्रंथ लिखे हैं, जिनमें लान्स नेल्सन लिखित ग्रंथ का ‘हिन्दू-चिन्तन’ में ‘जीवनमुक्ति धारणा’ तथा जे.एस. स्प्रोकोफ द्वारा लिखी पुस्तक प्रमुख है। 20वीं सदी के उत्तरार्द्ध में अनेक अमेरिकी विद्वान शंकर के अद्वैत, गीता भाष्य और अन्य वेदान्तिक विचारों से प्रभावित हुए एवं उन्होंने इन पर विश्लेषणात्मक सामग्री प्रकाशित की। विचारणीय है कि शंकर के दर्शन ने एक पूरे विद्वत्समाज को अद्वैत और जीवनमुक्ति के विषय में सोचने व समझने के लिए प्रेरित किया, जो देश काल की सीमाओं में भी आबद्ध नहीं हो सका। इस प्रकार उनका यह ‘मोक्ष’ का सिद्धांत एक ऐसा मानवीय प्रकल्प बन चुका है, जिससे मानवता के सोच के क्षितिज को अतिशय विस्तार मिला है।